Diari Oficial de la Generalitat Valenciana


Sumari del DOGV 9150, del 13-08-2021 (2021/8600)

RESOLUCIÓ de 22 de juliol de 2021, del conseller d'Hisenda i Model Econòmic, per la qual s'efectua la delegació de competències en la Conselleria d'Agricultura, Desenvolupament Rural, Emergència Climàtica i Transició Ecològica per a l'adquisició de finques en l'àmbit de la concentració parcel·lària d'Oliva-Pego.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9150

Data del DOGV
:   13-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8600


Data del document
:   22-07-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 22 de juliol de 2021, del conseller d'Hisenda i Model Econòmic, per la qual s'efectua la delegació de competències en la Conselleria d'Agricultura, Desenvolupament Rural, Emergència Climàtica i Transició Ecològica per a l'adquisició de finques en l'àmbit de la concentració parcel·lària d'Oliva-Pego. [2021/8600]  
L'article 40 de la Llei 14/2003, de 10 d'abril, de patrimoni de la Generalitat Valenciana, estableix el següent:  
«1. L'adquisició a títol onerós de béns immobles i drets sobre aquests que la Generalitat necessite per al compliment dels seus fins, excepte en el cas d'expropiació forçosa, serà acordada pel titular de la conselleria competent en matèria de patrimoni, a proposta del departament interessat, que haurà de justificar-ne la conveniència de l'adquisició.  
2. Les adquisicions de béns immobles i drets reals es realitzaran, amb caràcter general, mitjançant concurs públic en la forma que reglamentàriament es determine, i mitjançant adquisició directa, quan es done algun dels supòsits previstos en aquesta llei.  
3. En tot cas, l'adquisició de béns immobles i drets reals requerirà la corresponent valoració pericial.  
4. En el concurs, l'adjudicació recaurà en el licitador que, en el seu conjunt, faça la proposició més avantatjosa, tenint en compte les condicions que s'hagen establit en els plecs i sense perjudici del dret de l'administració de declarar-lo desert.  
5. El titular de la conselleria competent en matèria de patrimoni podrà exceptuar-ne el concurs i autoritzar excepcionalment l'adquisició directa de béns immobles i drets reals, a proposta del departament interessat i després de l'informe previ de la Direcció General de Patrimoni, quan concórrega alguna de les circumstàncies següents:  
a) Quan fora declarat desert un concurs.  
b) Reconeguda urgència de l'adquisició a efectuar.  
c) Escassetat de l'oferta del mercat immobiliari de la localitat o l'entorn on estiguen ubicats els béns.  
d) Peculiaritat del servei o necessitat que haja de ser satisfeta.  
e) Singularitat del bé o dret que es pretén adquirir, especialment en el supòsit de béns inclosos o susceptibles d'inclusió en l'Inventari de Patrimoni Cultural Valencià.  
f) Preu del bé o dret inferior a 100.000 euros.  
g) Contigüitat amb un immoble propietat de la Generalitat o sobre el qual aquesta exercisca algun dret.  
h) Quan el propietari del bé o dret a adquirir siga una altra administració pública o, en general, qualsevol persona jurídica de dret públic o privat pertanyent al sector públic.  
i) En els casos en què la Generalitat exercisca un dret d'adquisició preferent.  
A la proposta del departament interessat s'acompanyarà un informe justificatiu de la concurrència de les circumstàncies que motiven l'adquisició directa i s'acreditarà que s'ha consultat, sempre que això siga possible, un mínim de tres ofertes.  
6. En l'adquisició d'immobles a títol onerós, la Generalitat podrà diferir el pagament fins a quatre anualitats successives, dins de les limitacions percentuals contingudes en la Llei d'hisenda pública valenciana, després de l'informe previ favorable dels òrgans directius competents en matèria de patrimoni i pressupostos. El Govern Valencià, a proposta del conseller competent en matèria d'economia i hisenda, podrà modificar el nombre d'anualitats i percentatges en els casos especialment justificats, a petició del corresponent departament i després dels informes previs que es consideren oportuns.  
7. Es donarà compte al Govern Valencià de totes les adquisicions a què fa referència l'apartat anterior, així com totes les altres l'import de les quals siga superior a 3.000.000 d'euros.»  
  
La disposició addicional cinquena d'aquesta llei disposa:  
«La conselleria competent en l'administració i gestió de forests, terrenys forestals i vies pecuàries exercitarà les facultats atribuïdes en aquesta llei a la conselleria competent en matèria de patrimoni en relació amb les vies pecuàries i forests de la Generalitat catalogades, i haurà d'ajustar-se a allò que s'ha previst en la legislació especial i, supletòriament, en aquesta llei, i comunicar a la conselleria competent en matèria de patrimoni les actuacions realitzades per a la seua constància en l'inventari i la inscripció en el Registre de la Propietat.»  
La disposició addicional cinquena bis, en la redacció que en fa la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, Infraestructures de regadius i infraestructures agràries d'interés general de la Comunitat Valenciana, dicta que:  
«A la Comunitat Valenciana, la conselleria competent en matèria d'agricultura i, si escau, de regadius, exercitarà les facultats atribuïdes en aquesta llei a la conselleria competent en matèria de patrimoni en relació amb les infraestructures de regadius i infraestructures agràries d'interés general de la Comunitat Valenciana, i haurà d'ajustar-se a allò que s'ha previst en la legislació especial i, supletòriament, en aquesta llei, i comunicar a la conselleria competent en matèria de patrimoni les actuacions realitzades per a la seua constància en l'inventari i la inscripció en el Registre de la Propietat tant dels terrenys on s'actue com de les instal·lacions executades».  
Mitjançant un escrit del director general d'Agricultura, Ramaderia i Pesca, de data 6 d'abril de 2021, s'ha efectuat consulta en relació amb la competència per a efectuar adquisicions de finques rústiques dins del perímetre de la concentració parcel·lària d'Oliva-Pego; així com la possibilitat de delegar-ne la competència, en el cas que aquesta corresponga a la conselleria competent en matèria de patrimoni. Les adquisicions que es pretén realitzar tenen com a finalitat augmentar les seues aportacions a les ja existents, com un propietari més en les bases de la concentració, per a mitjançant el procediment de concentració, concentrar les seues aportacions mitjançant el projecte i acord en una sèrie de finques de reemplaçament agrupades. Tot això, d'acord amb el procediment establit en la vigent Llei de reforma i desenvolupament agrari (Decret 118/1973, de 12 de gener).  
L'Advocacia de la Generalitat, en data 19 de maig de 2021 ha emés un informe en què es conclou que la competència per a efectuar les adquisicions correspon al titular de la Conselleria competent en matèria de patrimoni, i també que no hi ha cap impediment jurídic perquè se n'efectue la delegació en la conselleria competent en matèria d'agricultura.  
Mitjançant un escrit del director general d'Agricultura, Ramaderia i Pesca, de data 22 de juny de 2021, s'ha sol·licitat que es delegue en aqueixa direcció general la competència d'adquisició de béns immobles establida en l'article 40 de la Llei 14/2003, de 10 d'abril, de patrimoni de la Generalitat Valenciana, i pel que fa exclusivament a immobles situats dins del perímetre de concentració parcel·lària, establit pel Decret 6/2018, de 19 de gener, del Consell, pel qual es declara d'utilitat pública i execució urgent la concentració parcel·lària d'Oliva-Pego.  
  
Vist que la Conselleria d'Agricultura disposa d'experiència en adquisició de finques rústiques i la disposició d'aquesta que se n'efectue la delegació, la qual cosa per raons de celeritat aconsella la delegació.  
El paràgraf primer de l'article 9 de la Llei 40/2015, d'1 d'octubre, de règim jurídic del sector públic, que en l'apartat 1 estableix que: «Els òrgans de les diferents administracions públiques podran delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes públics o entitats de dret públic vinculats o dependents d'aquelles.» El paràgraf segon de l'esmentat precepte, aplicable d'acord amb el que s'estableix en la disposició addicional 2a de la Llei 5/1983, de 30 de desembre, de Govern Valencià, estableix que «Quan es tracte d'òrgans no relacionats jeràrquicament serà necessària l'aprovació prèvia del superior comú si ambdós pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a diferents ministeris.» Es troba en l'expedient un escrit de la consellera d'Agricultura, Desenvolupament Rural, Emergència Climàtica i Transició Ecològica, de data 13 de juliol de 2011, en què consta la seua conformitat amb aquesta delegació.  
  
Vist l'informe proposta de la directora general del Sector Públic, de data 19 de juliol de 2021, i de conformitat amb el que es disposa en l'article 63.1 de la Llei 5/1983, de 30 de desembre, del Consell, i en l'article 9.1 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar en la persona titular de la direcció general competent en matèria d'agricultura, la competència d'adquisició de béns immobles establida en l'article 40 de la Llei 14/2003, de 10 d'abril, de patrimoni de la Generalitat Valenciana, i pel que fa exclusivament a immobles situats dins del perímetre de concentració parcel·lària, establit pel Decret 6/2018, de 19 de gener, del Consell, pel qual es declara d'utilitat pública i execució urgent la concentració parcel·lària d'Oliva-Pego.  
  
  
Segon  
En les autoritzacions que s'expedisquen en virtut d'aquesta resolució de delegació es farà constar aquesta circumstància.  
  
Tercer  
Aquesta resolució serà efectiva des de l'endemà de la publicació en el Diari Oficial de la Generalitat Valenciana.  
  
València, 22 de juliol de 2021.- El conseller d'Hisenda i Model Econòmic: Vicent Soler i Marco.